Ændret forslag til Europa-Parlamentets og Rådets forordning om affaldsstatistik (forelagt af Kommissionen i henhold til EF-traktatens artikel 250, stk. 2)

BEGRUNDELSE

Den 27. januar 1999 vedtog Kommissionen sit "Udkast til Rådets forordning om affaldshåndteringsstatistik". [1] Den 22. september 1999 afgav Det Økonomiske og Sociale Udvalg positiv udtalelse om forslaget. [2] I perioden juni 1999 - september 2000 blev forslaget drøftet på fem forskellige møder i en arbejdsgruppe i Rådet. På det sidste af disse møder (den 29. september 2000) nåede arbejdsgruppens deltagere til bred enighed om ændringer i Kommissionens forslag, jf. dens "Udkast til Europa-Parlamentets og Rådets forordning om affaldsstatistik" [i det følgende benævnt "arbejdsgruppens udkast"]. [3] De ændringer, der blev foreslået af Rådets arbejdsgruppe, går hovedsagelig ud på at lempe datakravene og gøre indberetningen mere fleksibel for medlemsstaterne. Kommissionen betragter disse ændringer som forbedringer af det oprindelige forslag eller i det mindste som acceptable.

[1] EFT C 87 af 29.3.1999, s. 22.

[2] EFT C 329 af 17.11.1999, s. 17.

[3] Rådet for Den Europæiske Union, 9868/2/00 REV 2, ECO 179 ENV 213 CODEC 497 af 11. oktober 2000.

I betragtning af arten og antallet af ændringerne og den i Rådets arbejdsgruppe opnåede enighed er det hensigtsmæssigt, at Kommissionen forelægger et ændret forslag til forordning. Det vil også lette den fælles beslutningsprocedure. Nærværende dokument er Kommissionens ændrede forslag, der skal erstatte det oprindelige forslag. Det ændrede forslag er opbygget på samme måde som det oprindelige forslag. Desuden er det næsten identisk med arbejdsgruppen udkast. Den eneste vigtige forskel er indberetningshyppigheden for data om affaldsbehandling (jf. nedenfor).

Nærmere bestemt afviger det ændrede forslag fra det oprindelige forslag og fra arbejdsgruppens udkast i følgende henseender:

1. Indberetningshyppighed

Ifølge Kommissionens ændrede forslag skal der fortsat indberettes data hvert år for en del af områderne i det nye bilag II (der dækker genvinding og bortskaffelse af affald). Der skal således indhentes oplysninger fra specialiserede affaldsbortskaffelses- og forbrændingsanlæg hvert år og fra ikke-specialiserede genvindings- og bortskaffelsesanlæg hvert tredje år. Det er absolut nødvendigt at råde over en række årlige data om affaldsbortskaffelse og -forbrænding for at kunne fastlægge og evaluere affaldspolitikken og for at kunne planlægge kapaciteten i affaldsbehandlingsanlæg. Det vil ikke være muligt at træffe hensigtsmæssige og rettidige affaldspolitiske foranstaltninger, hvis der som foreslået i arbejdsgruppens udkast kun indberettes oplysninger hvert tredje år. Suboptimale investeringer baseret på forfejlede eller utilstrækkelige foranstaltninger på dette område kan føre til store unødvendige omkostninger.

I den henseende er det ændrede forslag mere restriktivt end den holdning Kommissionen tilkendegav i sit forbehold til arbejdsgruppens udkast, da det kun fokuserer på affaldsbehandlingsanlæg for så vidt angår årlig indsamling af data. Det vil således være muligt at tilvejebringe vigtige affaldsbehandlingsdata, som kan anvendes til regelmæssig evaluering af affaldspolitikken og til politiske foranstaltninger. Samtidig vil medlemsstaterne kunne begrænse de årlige undersøgelser til en lille gruppe specialiserede virksomheder. Medlemsstaterne vil ved at anvende stikprøvemetoder samt administrative og andre kilder til at skaffe oplysningerne kunne udarbejde statistikkerne uden store omkostninger og uden at pålægge respondenterne en uoverkommelig byrde.

2. Bilagenes opbygning

I det ændrede forslag har man overtaget den ændring af bilagenes opbygning, der blev foreslået i arbejdsgruppens udkast. Det ændrede forslag indeholder tre bilag:

Bilag I: Affaldsdannelse

Bilag II: Genvinding og bortskaffelse af affald

Bilag III: Konverteringstabel imellem det europæiske affaldskatalog (EWC) og "EWC-stat V2" (som indeholder en definition af de affaldskategorier, der skal anvendes i Fællesskabets affaldsstatistikker).

Bilag I dækker nu kun affaldsdannelse opdelt efter affaldskategori og økonomisk aktivitet, herunder husholdninger (2-dimensionel matrice: "affaldskategorier" X "økonomisk aktivitet"). I det oprindelige forslag blev der også opfordret til indsamling af data om metoder til genvinding af det dannede affald (3-dimensionel matrice: "affaldskategorier" X "økonomisk aktivitet" X "genvindingsproces"). Forbindelsen mellem den affaldsdannende økonomiske aktivitet og genvindingsmetoden er gået tabt ved denne forenkling. I Rådets arbejdsgruppe blev det imidlertid konkluderet, at indsamlingen af disse data udgjorde for stor en byrde. Kommissionen har derfor accepteret forenklingen, selv om den svækker muligheden for at følge affaldsstrømmen gennem økonomien.

Det særskilte bilag om indsamling af husholdningsaffald blev i arbejdsgruppens udkast til en del af bilag I, og dette er medtaget i det ændrede forslag. Indberetningskravene er hovedsagelig fastsat i bilag I (Affaldsdannelse: husholdningsaffald og lignende affald opdelt efter økonomisk aktivitet) og delvis i bilag II (Genvinding og bortskaffelse af affald).

Det ændrede forslags bilag II omfatter også de genvindingsprocesser, der tidligere indgik i bilag I. Dog er intern genanvendelse ("genanvendelse af affald på det anlæg, hvor det er dannet") udgået, hvilket yderligere forenkler dataindsamlingskravene.

3. Pilotundersøgelser

Kommissionen har accepteret, at nogle områder med obligatorisk indberetning overgår til pilotundersøgelser som foreslået i arbejdsgruppens udkast. Det drejer sig om følgende områder:

import og eksport af affald (artikel 5)

emballageaffald (bilag I, afdeling 2, punkt 4) og

forbehandling af affald (bilag II, afdeling 8, punkt 3).

For disse områder kan medlemsstaterne på frivillig basis deltage i pilotundersøgelser, der skal finansieres af Kommissionen, for at vurdere relevansen af og muligheden for at skaffe oplysninger. Undersøgelserne skal tage hensyn til indberetningsforpligtelserne i henhold til relevant lovgivning. [4] Resultaterne af disse pilotundersøgelser kan udmønte sig i forslag til ændringer af forordningen.

[4] Rådets forordning nr. 259/93 (import og eksport af affald), Rådets direktiv 94/62/EF (emballage) og bilag IIA og IIB til Kommissionens beslutning 96/350/EF (forbehandling).

4. Øget fleksibilitet

Hvad angår bilag I og II accepteres arbejdsgruppens udkast, således at det ikke er påkrævet at levere data til alle celler i matricerne. I artikel 3, stk. 3, i det ændrede forslag hedder det, at "da de økonomiske strukturer og tekniske vilkår i forbindelse med ordninger for affaldshåndtering adskiller sig fra den ene medlemsstat til den anden, kan en afgørelse truffet af en medlemsstat om ikke at indberette visse positioner i opdelingen accepteres . . .". Kommissionen har accepteret denne ændring, i erkendelse af at den muliggør en fleksibel tilgang; den erkender dog samtidig, at der består en risiko for, at man opnår ufuldstændige datasæt. Reglerne for fortolkning af denne bestemmelse er omfattet af gennemførelsesforanstaltningerne i artikel 6.

Yderligere fleksibilitet indføres i bilag I, afdeling 8, punkt 2, og bilag II, afdeling 8, punkt 4, i det ændrede forslag, der giver medlemsstaterne mulighed for at vælge mellem to statistiske enheder: den lokale enhed og den faglige enhed.

5. Andre substansændringer

Herudover indeholder Kommissionens ændrede forslag følgende ændringer foretaget af Rådet:

Retsgrundlag: I første henvisning er forslagets retsgrundlag i overensstemmelse med Amsterdam-traktaten ændret til artikel 285 i stedet for artikel 213.

Udvalgsprocedure: I artikel 7 er forvaltningsproceduren blevet erstattet med forskriftsproceduren; der er desuden tilføjet en bestemmelse om, at Udvalget for Tilpasning til Den Videnskabelige og Tekniske Udvikling af EF-lovgivningen skal underrettes om gennemførelsesforanstaltninger.

Små og mellemstore virksomheder: I henhold til artikel 3, stk. 2, fritages virksomheder med under 10 ansatte for undersøgelser, medmindre de i betydelig grad bidrager til affaldsdannelsen.

1999/0010 (COD)

Ændret forslag til Europa-Parlamentets og Rådets forordning

om affaldsstatistik (EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen [5],

[5] EFT C 87 af 29.3.1999, s. 22.

under henvisning til udtalelse fra Det Økonomiske og Sociale Udvalg [6],

[6] EFT C 329 af 17.11.1999, s. 17.

efter proceduren i traktatens artikel 251, og

ud fra følgende betragtninger:

(1) Fællesskabet har brug for, at der regelmæssigt udarbejdes statistikker om produktion og håndtering af affald fra virksomheder og private husholdninger, så der kan føres kontrol med gennemførelsen af de tre principper for affaldspolitikken - affaldsforebyggelse, maksimering af genvinding og sikker bortskaffelse.

(2) Med henblik på at opnå sammenlignelige affaldsstatistiske resultater er der behov for en definition af de begreber, der beskriver affald og affaldshåndtering.

(3) Som led i affaldspolitikken er der opstillet en række principper, der skal overholdes af affaldsproducerende enheder og ved affaldshåndtering; det medfører kontrol med affaldet på forskellige stadier af affaldsstrømmen: i forbindelse med affaldsdannelse og indsamling, genvinding og bortskaffelse af affald.

(4) Rådets forordning (EF) nr. 322/97 af 17. februar 1997 om EF-statistikker [7] udgør referencerammen for bestemmelserne i denne forordning.

[7] EFT L 52 af 22.2.1997, s. 1.

(5) For at sikre sammenlignelige resultater må affaldsstatistikkerne udarbejdes i overensstemmelse med den fastlagte opdeling, i et passende format og inden for en fastsat tidsfrist fra udløbet af referenceåret.

(6) I overensstemmelse med principperne om nærhed og proportionalitet i traktatens artikel 5 kan formålet med den foreslåede foranstaltning, nemlig at fastlægge en ramme for udarbejdelsen af fællesskabsstatistikker om affald, ikke nås i tilstrækkelig grad af medlemsstaterne, da det er nødvendigt at definere begreber for beskrivelsen af affald og affaldshåndtering for at sikre sammenlignelighed mellem medlemsstaternes statistikker, og det kan derfor bedre nås af Fællesskabet; nærværende forordning begrænser sig til det minimum, der kræves for at nå disse mål, og den går ikke ud over, hvad der er nødvendigt hertil.

(7) Medlemsstaterne kan have behov for en overgangsperiode til at tilpasse eller etablere deres affaldsstatistikker.

(8) Da gennemførelsesbestemmelserne til forordningen er generelle foranstaltninger, jf. artikel 2 i Rådets afgørelse 1999/468/EF af 28. juni om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [8], bør de vedtages efter forskriftsproceduren i artikel 5 i nævnte afgørelse.

[8] EFT L 184 af 17.7.1999, s. 23.

(9) Kommissionen har hørt Udvalget for Det Statistiske Program.

UDSTEDT FØLGENDE FORORDNING:

Artikel 1

Mål

1. Formålet med denne forordning er at fastsætte regler for udarbejdelse af EF-statistikker om affaldsdannelse, genvinding og bortskaffelse af affald.

2. Medlemsstaterne og Kommissionen udarbejder inden for hvert deres kompetenceområde EF-statistikker om affaldsdannelse, genvinding og bortskaffelse af affald med undtagelse af radioaktivt affald, som allerede er omfattet af anden lovgivning.

3. Statistikkerne skal dække følgende områder:

a) affaldsdannelse, jf. bilag I

b) genvinding og bortskaffelse af affald, jf. bilag II.

Ved udarbejdelsen af statistikkerne skal medlemsstaterne og Kommissionen sikre ækvivalens mellem det europæiske affaldskatalog fastsat ved Kommissionens beslutning 94/3/EF [9] og den materialeorienterede aggregering i nærværende forordnings bilag III.

[9] EFT L 5 af 7.1.1994, s. 15.

Artikel 2

Definitioner

1. I denne forordning forstås ved:

a) "affald": ethvert stof eller enhver genstand som defineret i artikel 1, litra a), i Rådets direktiv 75/442/EØF [10] med senere ændringer

[10] EFT L 194 af 25.7.1975, s. 39.

b) "separat indsamlede fraktioner af affald": husholdningsaffald og lignende affald, der er indsamlet i ensartede fraktioner af offentlige tjenester, nonprofit-organisationer og private virksomheder inden for organiseret affaldsindsamling

c) "genanvendelse": som defineret i artikel 3, stk. 7, i Rådets direktiv 94/62/EF [11]

[11] EFT L 365 af 31.12.1994, s. 10.

d) "genvinding": enhver af de processer, der er nævnt i bilag II.B til direktiv 75/442/EØF med senere ændringer [12]

[12] EFT L 135 af 6.6.1996, s. 32.

e) "bortskaffelse": enhver af de processer, der er nævnt i bilag II.A til direktiv 75/442/EØF med senere ændringer [13]

[13] EFT L 135 af 6.6.1996, s. 32.

f) "genvindings- eller bortskaffelsesanlæg": anlæg, der skal have tilladelse eller være registreret i henhold til artikel 9, 10 eller 11 i Rådets direktiv 75/442/EØF

g) "farligt affald": affald som defineret i henhold til artikel 1, stk. 4, i Rådets direktiv 91/689/EØF [14]

[14] EFT L 377 af 31.12.1991, s. 20.

h) "ikke-farligt affald": affald, der ikke er omfattet af litra g)

i) "deponeringsanlæg": et affaldsbortskaffelsesanlæg som defineret i artikel 2, litra g), i Rådets direktiv 1999/31/EF [15]

[15] EFT L 182 af 16.7.1999, s. 1.

j) "affaldsforbrændingsanlægs kapacitet": højeste kapacitet til at forbrænde affald i tons eller gigajoule pr. år.

k) "affaldsgenanvendelsesanlægs kapacitet": højeste kapacitet til at genanvende affald i tons pr. år

l) "deponeringsanlægs kapacitet": deponeringsanlæggets resterende kapacitet (ved udgangen af datareferenceåret) til fortsat at bortskaffe affald målt i kubikmeter

m) "andre bortskaffelsesanlægs kapacitet": anlæggets kapacitet til at bortskaffe affald målt i tons pr. år.

Artikel 3

Indsamling af data

1. Medlemsstaterne tilvejebringer under opfyldelse af kravene med hensyn til kvalitet og nøjagtighed de oplysninger, som er nødvendige for at kunne specificere de undersøgelsesdata, der er omfattet af bilag I og II, ved:

- undersøgelser [16]

[16] I overensstemmelse med nærhedsprincippet skal spørgsmålet om, hvorvidt sådanne undersøgelser skal være obligatoriske eller ej, afgøres af medlemsstaterne.

- administrative eler andre kilder

- statistiske vurdringsmetoder, eller

- en kombinatio af disse metoder.

For at nedbringe den byrde, der pålægges respondenterne, har de nationale myndigheder og Kommissionen adgang til administrative datakilder inden for de rammer og på de betingelser, som den enkelte medlemsstat og Kommissionen fastsætter på deres respektive kompetenceområde.

2. For at nedbringe den administrative byrde på mindre virksomheder, dvs. virksomheder med under 10 ansatte, fritages disse for undersøgelser, medmindre de i betydelig grad bidrager til affaldsdannelsen.

3. Medlemsstaterne udarbejder statistiske resultater i henhold til den opdeling, der er foretaget i bilag I og II. Da de økonomiske strukturer og tekniske vilkår i forbindelse med ordninger for affaldshåndtering adskiller sig fra den ene medlemsstat til den anden, kan en afgørelse truffet af en medlemssat om ikke at indberette visse positioner i opdelingen accepteres, hvis den er begrundet i de kvalitetsrapporter, der er omhandlet i bilag I og II. I alle tilfælde opregnes den samlede mængde affald for hver position, der er opført i afdeling 2, punkt 3, og afdeling 8, punkt 1, i bilag I.

4. De undtagelser, der henvises til i stk. 2 og 3, skal være forenelige med de dæknings- og kvalitetsmål, der henvises til i afdeling 7, punkt 1, i bilag I og II.

5. Medlemsstaterne indberetter resultaterne, herunder også klassificerede oplysninger, til Eurostat i et passende format og inden for en fast tidsfrist fra udløbet af de referenceperioder, der er fastlagt i bilag I og II.

6. Behandling og fremsendelse af klassificerede oplysninger, jf. artikel 3, stk. 5, foretages i overensstemmelse med gældende fællesskabsbestemmelser om klassificerede statistiske oplysninger.

Artikel 4

Overgangsperiode

1. I en overgangsperiode på højst 2 år kan Kommissionen efter anmodning fra medlemsstaterne og i overensstemmelse med proceduren i artikel 7 indrømme fravigelse fra bestemmelserne i afdeling 5 i bilag I og II , hvis det er nødvendigt, for at foretage større ændringer af de nationale statistiske systemer.

2. Denne fravigelse kan kun indrømmes for oplysninger for det første referenceår.

Artikel 5

Import og eksport af affald

1. Kommissionen udarbejder et program for pilotundersøgelser af import og eksport af affald, der skal gennemføres af medlemsstaterne på frivillig basis. Pilotundersøgelserne skal have til formål at vurdere relevansen af og muligheden for at skaffe oplysninger og evaluere omkostninger og fordele ved at indsamle oplysninger, samt vurdere den byrde, der pålægges erhvervslivet.

2. Kommissionens program for pilotundersøgelser skal stemme overens med indholdet af bilag I og II, navnlig med hensyn til anvendelsesområde og dækning, affaldskategorier til klassificering af affald, referenceår og indberetningshyppighed under hensyntagen til indberetningsforpligtelserne i henhold til Rådets forordning 259/93. [17]

[17] EFT L 030 af 6.2.1993, s.1.

3. Kommissionen finansierer indtil 100 % af omkostningerne til gennemførelse af pilotundersøgelserne.

4. På grundlag af konklusionerne af disse pilotundersøgelser underretter Kommissionen Europa-Parlamentet og Rådet om mulighederne for at udarbejde statistikker for de aktiviteter og karakteristika, der er omfattet af pilotundersøgelserne vedrørende import og eksport af affald. Kommissionen kan fremsætte en henstilling om et nyt bilag.

5. Pilotundersøgelserne skal gennemføres inden for tre år fra det første referenceår.

Artikel 6

Gennemførelsesforanstaltninger

De foranstaltninger, der er nødvendige i forbindelse med gennemførelsen af nærværende instrument, vedrørende de herefter anførte emner, fastlægges i henhold til proceduren i artikel 7. De omfatter foranstaltninger med henblik på:

a) tilpasning til økonomiske og tekniske forbedringer af indsamling og statistisk behandling af data samt behandling og fremsendelse af resultater

b) tilpasning af de i bilag I, II og III anførte specifikationer

c) udarbejdelse af resultater i henhold til artikel 3, stk. 2, 3 og 4

d) definition af de rigtige kvalitetsevalueringskriterier og indholdet af kvalitetsrapporterne som omtalt i afdeling 7 i bilag I og II til denne forordning

e) fastsættelse af et passende format for medlemsstaternes indberetning af resultaterne inden to år efter datoen for denne forordnings ikrafttræden

f) udarbejdelse af listen over de overgangsperioder og fravigelser, som anført i artikel 4, der er indrømmet medlemsstaterne

g) gennemførelse af resultaterne af pilotundersøgelserne, som anført i artikel 5, stk. 4, og i bilag I, afdeling 2, punkt 4, og bilag II, afdeling 8, punkt 3.

Artikel 7

Udvalgsprocedure

1. Kommissionen bistås af Udvalget for Det Statistiske Program nedsat ved afgørelse 89/382/EØF, Euratom [18].

[18] EFT L 181 af 28.6.1989, s. 47.

2. Når der henvises til denne artikel, anvendes artikel 5 i afgørelse 1999/468/EF [19] i overensstemmelse med samme afgørelses artikel 7, stk. 3, og artikel 8. Det tidsrum, der nævnes i artikel 5, stk. 6, i afgørelse 1999/468/EF, fastsættes til tre måneder.

[19] EFT L 184 af 17.7.1999, s. 23.

3 Kommissionen meddeler de foranstaltninger, der er blevet forelagt for Udvalget for Det Statistiske program, til det udvalg for tilpasning til den videnskabelige og tekniske udvikling af EF-lovgivningen, der er nedsat ved direktiv 91/156/EØF [20] om affald.

[20] EFT L 78 af 26.3.1991, s. 32.

Artikel 8

Rapporter

1. Kommissionen forelægger senest fem år efter datoen for denne forordnings ikrafttræden og derefter hvert tredje år en rapport for Europa-Parlamentet og Rådet om de statistikker, der er udarbejdet i henhold til denne forordning, herunder navnlig om deres kvalitet og den byrde, der pålægges erhvervslivet.

2. Kommissionen forelægger, hvor det er relevant, senest tre år efter datoen for denne forordnings ikrafttræden Europa-Parlamentet og Rådet et forslag om ophævelse af indberetningsforpligtelser, der overlapper hinanden.

Artikel 9

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Europa-Parlamentets vegne På Rådets vegne

Formand Formand

BILAG I

Affaldsdannelse

Afdeling 1

Dækning

Der udarbejdes statistikker for alle de aktiviteter, der falder inden for hovedafdeling C til Q, bortset fra hovedgruppe 12, i NACE Rev. 1 [21]. Disse hovedafdelinger dækker alle økonomiske aktiviteter, bortset fra landbrug, jagt og skovbrug (A), og fiskeri (B), der falder uden for dette bilags område.

[21] EFT L 83 af 3.4.1993, s. 1.

Dette bilag vedrører ligeledes:

* affald fra husholdninger

* affald fra genvindings- og/eller bortskaffelsesprocesser.

Afdeling 2

Affaldskategorier

1. De affaldskategorier, for hvilke der skal udarbejdes statistikker om affaldsdannelse, er fremkommet ved aggregering af positioner i det europæiske affaldskatalog.

2. Hver position i det europæiske affaldskatalog henføres til den aggregerede materialeorienterede affaldsliste, der er anført i punkt 3 i denne afdeling. Konverteringstabellen imellem det europæiske affaldskatalog og den materialeorienterede aggregering findes i bilag III.

3. Der udarbejdes statistikker om følgende affaldskategorier:

>TABELPOSITION>

>TABELPOSITION>

4. Under hensyn til indberetningsforpligtelserne i henhold til Europa-Parlamentets og Rådets direktiv 94/62/EF [22] udarbejder Kommissionen et program for pilotundersøgelser, der skal gennemføres af medlemsstaterne på frivillig basis for at vurdere relevansen af at medtage emballageaffald (EWC-Stat / Version 2) i ovenstående opdeling. Kommissionen finansierer indtil 100 % af omkostningerne til disse pilotundersøgelser. På grundlag af konklusionerne af pilotundersøgelserne vedtager Kommissionen de nødvendige gennemførelsesforanstaltninger i overensstemmelse med proceduren i denne forordnings artikel 7.

[22] EFT L 365 af 31.12.1994, s. 10

Afdeling 3

Undersøgelsesdata

1. Undersøgelsesdata for affaldskategorierne:

Der indsamles data om affaldsmængden for hver af de i afdeling 2, punkt 3, anførte affaldskategorier.

2. Regionale undersøgelsesdata:

Befolkning eller boliger omfattet af en indsamlingsordning for blandet husholdningsaffald og lignende affald (NUTS 2-niveau).

Afdeling 4

Anmeldelsesenhed

1. Den anmeldelsesenhed, der skal benyttes for alle affaldskategorier, er 1 000 tons (normalt) vådt affald. For affaldskategorierne "slam" bør der endvidere anføres et tal for tørstof.

2. Anmeldelsesenheden for regionale undersøgelsesdata bør være i procent af befolkning eller boliger.

Afdeling 5

Første referenceår og indberetningshyppighed

1. Det første referenceår er det andet kalenderår efter forordningens offentliggørelse i EF-Tidende.

2. Medlemsstaterne indberetter oplysninger hvert tredje år efter første referenceår.

Afdeling 6

Indberetning af resultater til Eurostat

Resultaterne indberettes senest 18 måneder efter udløbet af referenceåret.

Afdeling 7

Rapport om statistikkernes dækning og kvalitet

1. For hver position, der er anført i afdeling 8 (aktiviteter og husholdninger), anfører medlemsstaterne, hvor stor en procentdel af universet under den pågældende position der er dækket af de indsamlede oplysninger. Minimumskravet til dækningen fastlægges i overensstemmelse med proceduren i artikel 7.

2. Medlemsstaterne udarbejder en kvalitetsrapport, hvoraf det fremgår, hvor præcise de indsamlede oplysninger er. Der gives en beskrivelse af skøn, aggregeringer eller udelukkelser og måden, hvorpå disse procedurer påvirker fordelingen af affaldskategorier, jf. afdeling 2, punkt 3, efter økonomiske aktiviteter og husholdninger, jf. afdeling 8.

3. Kommissionen inddrager dæknings- og kvalitetsrapporterne i den i artikel 8 i denne forordning nævnte rapport.

Afdeling 8

Produktion af resultater

1. Resultaterne vedrørende de i afdeling 3, punkt 1, anførte undersøgelsesdata udarbejdes for:

1.1 Følgende afdelinger, hovedgrupper, grupper og undergrupper i NACE Rev. 1:

>TABELPOSITION>

1.2 Husholdninger:

18 // Husholdningsaffald

2. Med hensyn til økonomiske aktiviteter er de statistiske enheder de lokale enheder eller de faglige enheder, jf. Rådets forordning nr. 696/93/EØF [23] om de statistiske enheder til observation og analyse af produktionssystemer i Det Europæiske Fællesskab, i henhold til hver enkelt medlemsstats statistiske system.

[23] EFT L 76 af 30.3.1993, s. 2.

I den kvalitetsrapport, der skal udarbejdes i henhold til afdeling 7, skal der medtages en beskrivelse af, hvorledes den valgte statistiske enhed berører fordelingen af oplysninger på NACE Rev. 1-grupperne.

BILAG II

Genvinding og bortskaffelse af affald

Afdeling 1

Dækning

1. Der udarbejdes statistikker for alle genvindings- og bortskaffelsesanlæg, hvor de processer, der henvises til i afdeling 8, punkt 2, udføres, og som tilhører eller er en del af de økonomiske aktiviteter i NACE-Rev. 1-grupperne, jf. bilag I, afdeling 8, punkt 1.1.

2. Anlæg, hvis affaldsbehandling kun omfatter genanvendelse af affald på det anlæg, hvor det er dannet, er ikke omfattet af dette bilag.

Afdeling 2

Affaldskategorier

De affaldskategorier, for hvilke der udarbejdes statistikker i henhold til hver enkelt genvindings- eller bortskaffelsesproces, jf. afdeling 8, punkt 2, er følgende:

>TABELPOSITION>

>TABELPOSITION>

>TABELPOSITION>

Afdeling 3

Undersøgelsesdata

1. De undersøgelsesdata, for hvilke der udarbejdes statistikker over genvindings- og bortskaffelsesprocesser, jf. afdeling 8, punkt 2, fremgår af nedenstående tabel.

>TABELPOSITION>

Afdeling 4

Anmeldelsesenhed

Den anmeldelsesenhed, der skal benyttes for alle affaldskategorier, er 1 000 tons (normalt) vådt affald. For affaldskategorierne "slam" bør der endvidere anføres et tal for tørstof.

Afdeling 5

Første referenceår og indberetningshyppighed

1. Det første referenceår er det andet kalenderår efter forordningens offentliggørelse i EF-Tidende.

2. Medlemsstaterne indberetter oplysninger med følgende hyppighed:

a. hvert år efter referenceåret for anlæg, som udfører de processer, der henvises til i afdeling 8, punkt 2, under Forbrænding (positionsnummer 1 og 2) og Bortskaffelse (positionsnummer 4 og 5), for så vidt disse anlæg tilhører eller er en del af de økonomiske aktiviteter i NACE Rev. 1-grupperne E, 75 og 90.

b. hvert tredje år efter referenceåret for alle genvindings- og bortskaffelsesanlæg, som udfører de processer, der henvises til i afdeling 8, punkt 2, og som tilhører eller er en del af de økonomiske aktiviteter i NACE Rev. 1-grupperne, jf. bilag I, afdeling 8, punkt 1.1.

Afdeling 6

Indberetning af resultater til Eurostat

Resultaterne indberettes senest 18 måneder efter udløbet af referenceperiodens kalenderår.

Afdeling 7

Rapport om statistikkernes dækning og kvalitet

1. For de i afdeling 3 anførte undersøgelsesdata og for hver af de i afdeling 8, punkt 2, anførte typer af processer anfører medlemsstaterne, hvor stor en procentdel af universet under den pågældende position der er dækket af de indsamlede oplysninger. Minimumskravet til dækningen fastlægges i overensstemmelse med proceduren i artikel 7.

2. For de i afdeling 3, punkt 2, anførte undersøgelsesdata udarbejder medlemsstaterne en kvalitetsrapport, hvoraf det fremgår, hvor præcise de indsamlede oplysninger er.

3. Kommissionen inddrager dæknings- og kvalitetsrapporterne i den i artikel 8 i denne forordning nævnte rapport.

Afdeling 8

Produktion af resultater

1. Resultaterne udarbejdes for hver genvindings- og bortskaffelsesproces som angivet nedenfor i overensstemmelse med 2 20 i afdeling 3 og de processpecifikke affaldskategorier, der er anført i afdeling 2.

2. Liste over genvindings- og bortskaffelsesprocesser; koderne henviser til koderne i bilagene i Rådets direktiv 75/442/EØF om affald, ændret ved direktiv 91/156/EØF og tilpasset ved Kommissionens beslutning 96/350/EF [24]:

[24] EFT L 135 af 6.6.1996, s. 32.

>TABELPOSITION>

>TABELPOSITION>

>TABELPOSITION>

3. Kommissionen udarbejder et program for pilotundersøgelser, der skal gennemføres på frivillig basis af medlemsstaterne. Pilotundersøgelserne skal have til formål at vurdere relevansen af og muligheden for at skaffe oplysninger om omfanget af affald, der forbehandles, jf. bilag II.A og II.B i Rådets direktiv 75/442/EØF, ændret ved Kommissionens beslutning 96/350/EF [25]. Kommissionen finansierer indtil 100 % af omkostningerne til gennemførelse af disse pilotundersøgelser. På grundlag af konklusionerne af pilotundersøgelserne vil Kommissionen vedtage de nødvendige gennemførelsesforanstaltninger i overensstemmelse med proceduren i artikel 7 i denne forordning.

[25] EFT L 135 af 6.6.1996, s. 32.

4. De statistiske enheder er lokale enheder eller faglige enheder, jf. Rådets forordning nr. 696/93/EØF [26] om de statistiske enheder til observation og analyse af det produktive system i Det Europæiske Fællesskab, i henhold til hver enkelt medlemsstats statistiske system.

[26] EFT L 76 af 30.3.1993, s. 1.

I den kvalitetsrapport, der skal udarbejdes i henhold til afdeling 7, skal der medtages en beskrivelse af, hvorledes den valgte statistiske enhed berører fordelingen af oplysninger på NACE Rev. 1-grupperne.

BILAG III

Konverteringstabel

Vedrørende BILAG I, afdeling 2, punkt 2, og BILAG II, afdeling 2

EWC-Stat Rev.2 (materialeorienteret affaldsklassificeringsstatistik) / Det europæiske affaldskatalog (EWC)

>TABELPOSITION>

>TABELPOSITION>

>TABELPOSITION>

>TABELPOSITION>

Bemærk: Farligt affald er klassificeret i henhold til Rådets beslutning 94/904/EF af 22. december 1994 [27].

[27] EFT L 356 af 31.12.1994, s. 14.

FINANSIERINGSOVERSIGT

1. Foranstaltningens betegnelse

Udkast til Europa-Parlamentets og Rådets forordning om affaldsstatistik (affaldsdannelse og indsamling, genvinding og bortskaffelse af affald).

2. Budgetpost

B4-3 0 4 og B5-6 0 0.

3. Retsgrundlag

Artikel 285 i traktaten om oprettelse af Det Europæiske Fællesskab.

4. Beskrivelse af foranstaltningen

4.1 Foranstaltningens generelle mål

Det generelle mål med Europa-Parlamentets og Rådets forordning er at etablere en statistisk infrastruktur på EU-plan vedrørende affaldsdannelse og indsamling, genvinding og bortskaffelse af affald i medlemsstaterne.

Forordningen omfatter også pilotundersøgelser, der vil blive udført af medlemsstaterne. Resultaterne af disse undersøgelser kan føre til ændringer i forordningen.

4.2 Foranstaltningens varighed og nærmere bestemmelser for dens fornyelse

Hvad angår den hyppighed, hvormed der skal indsamles oplysninger, falder affaldsstatistikken i to dele:

(A) Indsamlingen af oplysninger om forbrænding og endelig bortskaffelse af affald gennem specialiserede affaldsbortskaffelsesanlæg sker årligt, første gang for referenceåret, der er to år efter forordningens offentliggørelse i De Europæiske Fællesskabers Tidende.

(B) Indsamlingen af oplysninger om affaldsdannelse og indsamling, genvinding, forbrænding og endelig bortskaffelse af affald på anden måde end gennem specialiserede affaldsbortskaffelsesanlæg sker hvert tredje år, første gang for referenceåret, der er to år efter forordningens offentliggørelse i De Europæiske Fællesskabers Tidende.

5. Klassifikation af udgifterne/indtægterne

5.1 Obligatoriske udgifter/Ikke-obligatoriske udgifter

5.2 Opdelte/Ikke-opdelte bevillinger

5.3 Indtægtstype

Salg af publikationer.

6. Udgifternes/indtægternes art

Tilskud:Fællesskabsstøtte til indsamling og udarbejdelse af data. Fællesskabsstøtten kan kun dække en lille del af omkostningerne til undersøgelser, anvendelse af administrative data og udvikling af softwareredskaber.

Fællesskabet finansierer indtil 100 % af omkostningerne til gennemførelse af pilotundersøgelserne.

7. Finansielle virkninger

7.1 Beregningsmetode for de samlede omkostninger ved foranstaltningen (forholdet mellem gennemsnitsomkostningerne pr. enhed og de samlede omkostninger)

Foranstaltningen medfører omkostninger på tre forskellige niveauer: for virksomhederne, der skal afgive oplysninger, for de statistiske kontorer i medlemsstaterne, der skal indsamle, bearbejde og indberette oplysningerne (på nationalt plan og for Kommissionen), og for Eurostat, der skal bearbejde og indberette oplysningerne på EU-plan.

Følgende aktiviteter i medlemsstaterne er nødvendige for gennemførelsen af foranstaltningen:

- anvendelse af administrative kilder og udvikling af et affaldsinformationssystem

- undersøgelse af affaldsdannelse og -indsamling (eventuelt)

- undersøgelse af affaldsgenvinding og -bortskaffelse (eventuelt)

- særlige (frivillige) pilotundersøgelser

- IT-hardware og

- bearbejdning af oplysninger og udvikling af softwareredskaber.

Eurostat vil støtte de nødvendige aktiviteter i medlemsstaterne, således som det fremgår af nedenstående tabel. I forbindelse med støtten tages der hensyn til, hvor ofte indberetningen skal ske (årligt for affaldsbortskaffelse og hvert tredje år for affaldsdannelse og indsamling og genvinding af affald).

Eurostats omkostninger:

Til udvikling af det affaldsstatistiske system (inklusive udvikling af software, procedurer til validering og analyse af oplysningerne, indkøring af dataudvekslingen, metodologisk hjælp til medlemsstaterne osv.) har Eurostat behov for 500 000 EUR. Til regelmæssig udarbejdelse af statistikkerne efter etableringen af systemet er der behov for 70 000 EUR for hver treårsperiode fra 2005 og fremover. Til gennemførelse af pilotundersøgelserne har Eurostat brug for 1,5 mio. EUR.

I henhold til en aftale med Generaldirektoratet for Miljø (budgetpost B4-304) finansierer dette generaldirektorat 50 % af de samlede omkostninger (2,070 mio. EUR).

7.2 Omkostningernes fordeling på foranstaltningens elementer

Forpligtelsesbevillinger i mio. EUR (i løbende priser)

>TABELPOSITION>

7.3 Udgifter til undersøgelser, eksperter m.m. inkluderet i budgettets del B

Forpligtelsesbevillinger i mio. EUR (i løbende priser)

>TABELPOSITION>

7.4 Forfaldsplan for forpligtelses-/betalingsbevillinger

mio. EUR

>TABELPOSITION>

8. Forholdsregler mod svig

Fællesskabsstøtte udbetales på grundlag af kontrakter og aftaler, der indgås med Kommissionen, og betalingen sker på grundlag af statusrapporter, og efter at undersøgelsesresultaterne er blevet indberettet og valideret.

Statistikker betragtes som et objektivt instrument til evaluering og overvågning af fællesskabshandlingsprogrammer. De styrker således forholdsreglerne mod svig.

9. Oplysninger om cost/effectiveness

9.1 Specifikke og kvantificerbare mål, målgruppe

- Specifikke mål: tilknytning til det generelle mål

Hovedformålet med udkastet til forordning om affaldsstatistik er at etablere et harmoniseret informationssystem om affaldsdannelse og indsamling og bortskaffelse af affald i EU. Systemet vil tilvejebringe oplysninger, der skal bruges til overvågning af EU's affaldspolitik. Det bliver navnlig muligt i detaljer at opspore hvilke affaldstyper der dannes, hvilke økonomiske aktører der er ansvarlige for affaldsdannelsen, og hvor affaldet ender. Forskelle i landenes relative affaldsmængder vil gøre det muligt at opstille konkrete nationale affaldspolitiske mål for at sikre grundlæggende miljøbetingelser i alle medlemsstater og for at opfylde EU's mål.

- Målgruppe:

Fællesskabsinstitutioner: Rådet, Europa-Parlamentet, Kommissionen;

Medlemstaterne;

Offentligheden (erhvervslivet, forskningssektoren, foreninger osv.)

9.2 Begrundelse for foranstaltningen

EU's affaldsstatistik, der i dag er baseret på en meget bred, frivillig undersøgelse og på en række indberetningsforpligtelser i forbindelse med specifikke affaldstyper (f.eks. brugte olier), er fuldstændig utilstrækkelig til at tilvejebringe brugbare oplysninger til forbedring af affaldshåndteringen. Uden et retsgrundlag kan de væsentligste hindringer for at opnå sammenlignelige affaldshåndteringsoplysninger ikke overvindes.

Disse hindringer skyldes frem for alt forskelle i medlemsstaternes affaldshåndteringsstrukturer og udvikling på området (samt at der anvendes forskellige affaldskategorilister til udarbejdelse af affaldsstatistik i Den Europæiske Union). Forskellene er en konsekvens af to faktorer: "naturlige" forskelle (bymæssige og ikke-bymæssige områder, industrialiserede områder og landbrugsområder) og politiske beslutninger (meget centraliseret affaldshåndtering på regionalt eller nationalt plan over for affaldshåndtering på lokalt plan).

9.3 Overvågning og evaluering af foranstaltningen

Gennemførelsen af forordningen følger procedurerne i forordning (EF) nr. 322/97 om EF-statistikker og vil blive overvåget.

Af udkastet til forordning fremgår, at medlemsstaterne regelmæssigt skal tilvejebringe oplysninger om affald under overholdelse af visse formater og kvalitetsbetingelser. Endelig skal Eurostat hvert tredje år udarbejde en rapport til Rådet om gennemførelsen af forordningen.

10. Udgifter til administration (det almindelige budgets sektion III, Del A)

Den faktiske afsættelse af de nødvendige administrative ressourcer sker ved Kommissionens årlige afgørelse om ressourcetildeling, bl.a. under hensyntagen til antallet af ansatte og de supplerende beløb, der måtte være tildelt af budgetmyndigheden.

De nødvendige menneskelige og administrative ressourcer dækkes inden for rammerne af de midler, der tildeles de forvaltende tjenester.

10.1 Indvirkning på antallet af stillinger

>TABELPOSITION>

10.2 De supplerende menneskelige ressourcers samlede finansielle indvirkning

EUR

>TABELPOSITION>

10.3 Forøgelse af andre driftsudgifter som følge af foranstaltningen

EUR

>TABELPOSITION>

KONSEKVENSANALYSE FORSLAGETS KONSEKVENSER FOR VIRKSOMHEDERNE, HERUNDER ISÆR SMÅ OG MELLEMSTORE VIRKSOMHEDER (SMV'er)

Forslagets titel

UDKAST TIL EUROPA-PARLAMENTETS OG RÅDETS FORORDNING OM AFFALDSSTATISTIK

Dokumentets referencenummer

98015

Indledning

Kommissionens oprindelige forslag til "Rådets forordning om affaldshåndteringsstatistik" (KOM(1999) 31 endelig udg.) er blevet ændret for at lempe datakravene og gøre indberetningen mere fleksibel. Nogle af de vanskelige områder (import og eksport af affald, emballageaffald, metoder til forbehandling af affald) er overgået til pilotundersøgelser, hvis resultater skal bidrage til at vurdere relevansen af og muligheden for at skaffe oplysninger på disse områder. Pilotundersøgelserne er frivillige for medlemsstaterne.

Forskellene mellem det oprindelige og det ændrede forslag er beskrevet i begrundelsen.

Det ændrede forslag har en positiv indvirkning på virksomhederne, da det letter indberetningen i forhold til det oprindelige forslag. Indvirkningen på virksomhederne beskrives nærmere nedenfor.

Forslaget

Kommissionen har brug for sammenlignelige oplysninger om affaldsdannelse, genvinding/genanvendelse af affald og bortskaffelse af affald med henblik på at udføre de opgaver på affaldshåndteringsområdet, som den har fået pålagt gennem det femte miljøhandlingsprogram og senere direktiver og forordninger.

De statistiske oplysninger, der er til rådighed i medlemsstaterne, er uegnede som grundlag for evalueringen af affaldshåndteringssituationen i de fleste medlemsstater. De er også utilstrækkelige som grundlag for at foretage sammenligninger medlemsstaterne imellem på grund af uoverensstemmelser mellem de forskellige definitioner og klassifikationer.

De fleste medlemsstater er stadig i færd med at opbygge affaldskontrol- og informationssystemer i overensstemmelse med national og europæisk lovgivning. Derfor haster det med at fastlægge, hvilke oplysninger der er brug for på EU-plan, og således undgå, at der etableres informationssystemer, som producerer ikke-sammenlignelige oplysninger.

Konsekvenser for virksomhederne

Der skal indberettes tre forskellige sæt undersøgelsesdata. De er fastsat i bilag I og II til det ændrede udkast til forordning og dækker erhvervssektorerne forskelligt. Forklaringen på dækningen i de enkelte bilag er følgende:

Erhvervsdækningen for temaet "affaldsdannelse" (bilag I, indberetning hvert tredje år) er alle økonomiske aktiviteter, undtagen "landbrug, jagt og skovbrug", "fiskeri" og "brydning af uran- og thoriummalme", i NACE Rev. 1 (den statistiske nomenklatur for økonomiske aktiviteter).

Erhvervsdækningen for temaet "genvinding og bortskaffelse af affald" (bilag II) er alle genvindings- og bortskaffelsesanlæg, der udfører en affaldsbehandlingsproces, og som tilhører eller er en del af ovennævnte økonomiske aktiviteter. Indberetning skal ske hvert år for anlæg, der udfører affaldsforbrænding, forbrænding af affald sammen med brændsel og deponering (bortskaffelse) af affald som hovedaktivitet (specialiserede anlæg). For anlæg, der udfører genvindingsprocesser, eller som ikke har bortskaffelsesprocesser som hovedaktivitet (ikke-specialiserede anlæg), skal indberetning ske hvert tredje år. Der skal ikke ske indberetning for anlæg, der genanvender affald, de selv har dannet.

Medlemsstaterne kan tilvejebringe de nødvendige oplysninger til opfyldelse af kravene i forbindelse med disse statistikker ved hjælp af undersøgelser, administrative kilder eller statistiske vurderingsmetoder. I de tilfælde, hvor kontrolmyndighederne allerede indsamler eller i nær fremtid vil indsamle oplysninger om disse behandlingsprocesser (enten i henhold til EU-lovgivningen eller i henhold til supplerende national lovgivning), pålægges virksomhederne ingen yderligere indberetningsforpligtelser.

Generelt må det slås fast, at det først og fremmest er administrative myndigheder (kommunale myndigheder, miljøkontrolmyndigheder og affaldskontrolmyndigheder), der berøres af dataindsamlingen i forbindelse med det ændrede udkast til forordning om affaldsstatistik. Det betyder, at data fortrinsvis skal indsamles i administrative myndigheder, der har et ansvar inden for affaldsindsamling og -behandling, eller i miljøkontrolmyndigheder.

I henhold til artikel 3, stk. 2, er virksomheder med under 10 ansatte fritaget for undersøgelser, medmindre de i betydelig grad bidrager til affaldsdannelsen. Da det ændrede udkast til forordning om affaldsstatistik ikke kræver nogen opdeling af oplysninger på beskæftigelses- eller andre størrelsesgrupper, bliver der ikke behov for at dække alle virksomhedsstørrelser. Generelt skal de nødvendige oplysninger indsamles i store virksomheder, hvis der ikke findes tilgængelige administrative kilder. Små og mellemstore virksomheders affaldsdannelse kan derefter beregnes ud fra den antagelse, at affaldsmængden er knyttet til antallet af beskæftigede. Målet må være at opfylde dækningskriterierne for hver enkelt undersøgelse ved først at inddrage de store virksomheder og dernæst de mellemstore og små virksomheder.

Redskabet "dækningskriterier" er blevet indført for at nedbringe den byrde, der lægges på virksomhederne (i forbindelse med besvarelsen af spørgeskemaer), og for at give de nationale statistiske kontorer mulighed for at arbejde på en fleksibel og omkostningseffektiv måde.

Hvad angår genvinding og bortskaffelse af affald skal der udarbejdes data på NUTS 1- og 2-niveau. Der findes allerede EU-lovgivning om krav til indsamling af data for anlæg, der behandler farligt og ikke-farligt affald. De data, der skal indberettes i henhold til forordningen om affaldsstatistik, kan baseres på disse oplysninger, hvis det er hensigtsmæssigt.

Det står medlemsstaterne frit for at vælge at anvende undersøgelser. De udvalgte virksomheder vil blive bedt om at afgive oplysninger om affaldsdannelse og/eller genvinding eller bortskaffelse af affald.

Da forordningen om affaldsstatistik har til formål at harmonisere affaldsindberetningen generelt og først og fremmest tager udgangspunkt i eksisterende administrative oplysninger, kan medlemsstaterne vælge at basere deres statistikker på administrative data, som virksomhederne allerede indberetter til de kompetente myndigheder.

Et af hovedformålene med forslaget er at tilvejebringe oplysninger om de affaldsmængder, der produceres, opdelt efter affaldstyper, og oplysninger om genanvendelse af affald, opdelt efter affaldstyper og affaldsbehandlingsanlæg. Disse oplysninger vil give et sammenhængende billede af den eksisterende affaldsbehandling og de i den forbindelse nu næsten upåagtede muligheder. Forslaget kan således bidrage til at optimere investeringerne i affaldsbehandlingsanlæg. Sammenhængende oplysninger hidrørende fra statistik over erhvervsstrukturer og fra affaldsstatistik vil gøre det muligt at øge effektiviteten i forbindelse med produktion og affaldsbehandling.

Som allerede nævnt er virksomheder med mindre end 10 ansatte i henhold til forslagets artikel 3, stk. 2, ikke omfattet af de undersøgelser, der er nødvendige for at opfylde indberetningskravene. I særlige tilfælde kan minimumsdækningen ikke opnås uden at inddrage små virksomheder (med under 10 ansatte). Det drejer sig i de fleste af disse tilfælde om farligt affald, der normalt er blevet anmeldt til myndighederne, og som derfor ikke pålægger virksomhederne nogen yderligere byrde. Som eksempler på økonomiske aktiviteter, i forbindelse med hvilke mindre virksomheder kan bidrage betydeligt til affaldsdannelsen, kan nævnes "Genanvendelse (NACE 37)" og en række aktiviteter under NACE F-Q, f.eks. "Færdiggørelse af bygninger", "Vedligeholdelse og reparation af motorkøretøjer", "Engroshandel med affaldsprodukter", "Rengøringsvirksomhed" og "Fotografisk virksomhed". Den foreslåede forordning skal sikre, at der anvendes administrative data til udarbejdelse af affaldsstatistik.

Høring

Følgende enheder blev hørt og udtalte sig positivt forud for vedtagelsen af Kommissionens forslag til "Rådets forordning om affaldshåndteringsstatistik" (KOM(1999) 31 endelig udg.): Udvalget for Det Statistiske Program, Generaldirektoratet for Miljø, Det Europæiske Miljøagentur og Det Europæiske Temacenter for Affald.

Forslaget er flere gange blevet præsenteret på det almindelige FEBI-FEBS-Eurostat-møde om statistisk information.

Det Økonomiske og Sociale Udvalg vedtog sin udtalelse den 22. september 1999.